**A Hagyományok Háza 2019. decemberi és 2020. januári programjai**

**TÁNC**

**Hagyományok Háza táncház**

*Időpont:* 2019. december 7., 14.,19:00, 2020. január 11., 18., 25., 19:00

*Helyszín:* Hagyományok Háza

Lassan egy éve, hogy a gyönyörűen felújított Budai Vigadóban valósul meg minden szombaton 19 óra és hajnal 2 között a Hagyományok Háza állandó táncház-sorozata. A táncházakban nagy hangsúlyt fektetnek a tánctanításra, az érdeklődők több hónapon keresztül, kiváló oktatóktól tanulhatják egy-egy tájegység táncát. A ciklusok zárásait bállal ünnepelik meg, és minden alkalomra meghívják az adott tájegységről származó helyi zenészeket is. Decemberben folytatódnak a kezdő tánctanfolyamok is, minden szombaton 19-től 21 óráig és ezzel párhuzamosan haladó tanfolyamot is tartanak.

**Részletes program:**

Mezőségi táncok (haladóknak buzai táncok)

2019. december 7.

Zenekarok: Eszterlánc, Ritka zenekar

Énekes: Juhász Réka, Sturcz Noémi

2019. december 14.

Zenekarok: Eszterlánc, Vizeli Bálint és barátai

Énekes: Juhász Réka, Sturcz Noémi

A december 14-i táncház több szempontból is különleges, hiszen nem csak a Hagyományok Háza évadzáró táncháza lesz ez, de az Összefogás hagyományőrző mesterekért kezdeményezés részeként, jótékonysági táncház is, melynek teljes bevételét karitatív célokra ajánlják fel. Ezen az alkalmon egy mezőségi hagyományőrző zenekart is vendégül lát a Hagyományok Háza, valamint rendhagyó programmal, rövid műsorral is készülnek.

2020. január 11. – február 8.: Szatmári táncok

Folytatódik a kezdő tánctanfolyam is, a megszokott időben, szombatonként várja az érdeklődőket a Hagyományok Háza.

**Magyar Állami Népi Együttes: Liszt-mozaikok**

Időpont: 2019. december 5., 19:00

Helyszín: Müpa

A Magyar Állami Népi Együttes a Liszt-mozaikok című előadásához Liszt Ferenc munkásságából merít ihletet. A tánckoncertben – mind a zene, mind a mozdulatok nyelvén – Liszt művei mellett megszólalnak az azokhoz ihletforrásként szolgáló magyar nemzeti romantika legkiválóbb darabjai, a gregoriánig visszanyúló egyházzenei előzmények, valamint a rá hatást gyakorló kortársak, Paganini és Chopin szerzeményei is.

**Magyar Állami Népi Együttes: Naplegenda**

Időpont: 2019. december 13. és 14., 19:00

Helyszín: Hagyományok Háza, Színházterem

A Magyar Állami Népi Együttes alkotóinak régi álma valósult meg, amikor Nikola Parov friss hangzású, dinamikus, ősi motívumokat görgető populáris zenéjével találkoztak. A zeneszerző különleges, szaxofont, dobot és rézfúvósokat is felvonultató etno-zenéje mellé, a magyar néptánc legdinamikusabb, legerőteljesebb mozdulatait, valóságos táncvihart állított színpadra az együttes. Az együttműködésből a régió zenei és tánc hagyományainak esszenciáján alapuló, XXI. századi, kreatív táncszínházi produkció született, mely a Nap kultuszát, életünkben betöltött szerepét a művészet sajátos eszközeivel jeleníti meg.

**Magyar Állami Népi Együttes: Csodaváró Betlehemes**

Időpont: 2019. december 21. és 22., 11:00 és 18:00 órától

Helyszín: Müpa

A Magyar Állami Népi Együttes a szenteste napját, a karácsony vigíliáját, a várakozás örömét bemutató produkciója valóságos, a népi hagyományból eredő szokásokból, keresztény tradícióból, valamint az e naphoz köthető mesés, csodás történetekből épül fel. A hét képben megfogalmazott adventi táncjáték (Karácsony hajnala, Téli játékok, Hóember-találkozó, Száncsengő, Süssünk, süssünk valamit, Betlehemesek, Szép karácsony) igazi ünnepet ad, közel hozza a karácsony titkát, felidézi a várakozás gyermeki örömét.

**Magyar Állami Népi Együttes: Megidézett Kárpátalja**

Hágókon innen és túl

Időpont: 2020. január 25., 19.00

Helyszín: Hagyományok Háza, Színházterem

A Megidézett Kárpátalja**,***Hágókon innen és túl*című előadás a magyar színpadi néptáncművészet történetében először mutatja be egy antológia keretében a Keleti-Kárpátokban és annak előterében, Kárpátalján élő népek: magyarok, ukránok, ruszinok, huculok, románok, cigányok, zsidók, sokszínű és gazdag tradicionális kultúráját. A hangsúlyt a közös gyökerekre helyezi, szemléletesen érzékeltetve a közös történelmi múltból származó törvényszerű hasonlóságokat.

# Köszörüljük a Csorbát - Beavató előadás felnőtteknek

Időpont: 2019. december 2., 19.00

Helyszín: Hagyományok Háza, Színházterem

Mi az a kortársszínház-nyelv? Ez a Köszörüljük a csorbát előadásából sem derül ki, de az bebizonyosodik: a Kárpát-medence végtelen folklórkincse magától értetődő természetességgel képes belesimulni jelenünk aktuális színházába. Mint ahogy az is, hogy az autentikus népzene elbírja a rockot, és ahogy a harsány nép(tánc)színházi hagyományaink is szinte kívánják a színházi játékmódot – miközben a káprázatos táncos-színészek lerúgják a csillagokat az esten.

A szöveget írta, a rendező munkatársa: **Kutszegi Csaba**  
Zeneszerző: **Gera Gábor**  
Látvány/Díszlet: **Árvai György**  
Jelmez: **Szűcs Edit**  
Fény/Technikus: **Patai Roland**  
Produkciós asszisztens: **Éberhardt Klára**  
Rendező-koreográfus:   
**ifj. Zsuráfszky Zoltán**

Szereplők:

ÚRNŐ: **Borbély Beatrix**  
GYULAFY RÓZSA: **Tankó Erika**  
VARJAS ANRÁS: **Medveczky Balázs**  
SZENTGYÖRGYI LÁSZLÓ: **Fándly Csaba**  
FARKAS: **Szabó Zsombor**  
MICHAELA: **Hetényi-Kulcsár Klára**  
SZOLGA: **Farkas Máté**  
HOPPMESTER: **Kiss Balázs**  
GALEOTTO: **Darabos Péter**  
ZENÉSZ: **Gera Gábor**

**A Helység kalapácsa**

**Időpont: 2020. január 18., 19.00**

**Helyszín: Hagyományok Háza, Színházterem**

**Vidám táncjáték egy felvonásban az egykori Honvéd Táncszínház táncosainak előadásában.**

**A széles tenyerű Fejenagy és Szemérmetes Erzsók viszontagságos csapszéki szerelmének bimbózása és a csalánverte falu népének ármánykodása sokféle zenei és táncos tréfa alapjául szolgál. Petőfi Sándor 'hőskölteménye', az 1844-ben íródott eposzparódia valóságos néptánc-bohózatként született újjá 1992-ben Novák Ferenc rendezésében. Arra vállalkoztak az egykori Honvéd Táncszínház táncosai, műszakosai Novák Ferenc Tata felügyeletével, hogy az együttes 70. jubileuma alkalmából megörvendeztetik egymást és a nézőket újra a táncjátékkal, melyben zömében a ’92-es bemutató szereplőit láthatjuk.**

**ZENE**

**Magyar nótakincsek nyomában - Farkas Gyula hegedűművész emlékére**

**Időpont: 2020. január 12., 15.00**

**Helyszín: Hagyományok Háza, Színházterem**

**A Hagyományok Háza havonta egy alkalommal megidézi a kávéházi cigányzene, a magyar nóta aranykorszakának hangulatát! A sorozat záróalkalmát Farkas Gyula hegedűművész emlékének szentelik, közreműködnek a balatonfüredi Anna-bál prímásversenyének díjazottjai és a Muzsikáló Magyarország 2019 projekt muzsikusai. Kísér a Magyar Állami Népi Együttes zenekara, Radics Ferenc prímás vezetésével.**

**KARÁCSONYI PROGRAM**

**Ünnepváró Vásár**

Időpont: 2019. december 13 – 15.

Helyszín: Hagyományok Háza

**A Hagyományok Háza idén újra megrendezi ünnepváró programsorozatát, mellyel december 13. és 15. között adventi hangulatot varázsol Buda szívébe, a gyönyörűen felújított Budai Vigadóba.** A vásárban a szemet gyönyörködtető népművészeti termékek mellett tánccal, gyerekkoncerttel, ajándékkészítő műhelyekkel és utánozhatatlan adventi hangulattal várják a látogatókat.

**Részletes program:**

*Kézműves kirakodó vásár:* pénteken: 11:00-19:00, szombaton: 11:00-23:00, vasárnap: 11:00-19:00

*Kézműves foglalkozások és ünnepi programok (mindhárom napon 10 és 18 óra között)*

Péntek:

16:00 Rajzpályázat eredményhirdetés

17:00 Aprók tánca

18:00 Szőjük-fonjuk a mesét… - Mesék a karácsonyi asztal mellől

19:00 Ünnepre hangoló dúdoló Navratil Andreával

Szombat:

10:00-11:00 Bognár Szilvia - Adventi Titoktok – családi / gyermekkoncert

11:00-12:00 Diócsörgő készítés

12:00-13:00 Aranyalmapáros: Csillag-csengő – Azonos című karácsonyi mesekönyv-lemez előadása.

13:00-15:00 Gyertyamártás

15:00-16:00 Szerényi Andrea és Szerényi Béla vezetésével Tekerős gyerektáncház ölbeli játékkal, hangszerbemutatóval, játékkal és tánccal

16:00-17:00 Karácsonyfakészítés fémdomborítással

17:00-18:00 Navratil Andrea és a Kobzos zenekar: Új Csillagnak Új királya - zenés-táncos foglalkozás

Vasárnap:

10:00-11:00 Dúdolj! Ringass! Táncolj! - Családi foglalkozás Paár Julcsi - énekessel, zeneterapeutával és Csiki Gergely - néptáncpedagógussal, a Göncöl Néptáncegyüttes vezetőjével

11:00-12:00 Karácsonyi kopogtató, karácsonyfadísz készítés (Csillag, szív, kör) természetes anyagokból (csuhéból, gyékényből) sodrással, fonással

12:00-13:00 Csoóri Julianna és a Kerek Zenekar - Interaktív családi népzenei koncert

13:00-15:00 Csengettyűs gyapjúbárány készítés

15:00-16:00 András naptól karácsony éjszakáiginteraktív műsor, benne adventi-karácsonyi szokások, tánc, közös éneklés, Sándor Ildikó, Kerényi Róbert, Horváth Gyula, Mályi Borbála, Nyíri László előadásában.

16:00-17:00 Csuhéangyal készítés

17:00-18:00 Bahorka Társulat: Téli mese, zenés-táncos foglalkozás

**ÚJÉVI PROGRAM**

**Újév-köszöntő: „Örüljetek, örvendjetek”**

Időpont: 2020. január 5., 19.30

Helyszín: Müpa, Bartók Béla Nemzeti Hangversenyterem

A Megváltó születése örömünnepe a keresztény világnak. Az előadásban az örömhír vivői, az angyalok üzenetét viszik haza szerte a Kárpát-medencébe. A hír hallatán táncra kelnek az emberek, hisz hosszan tartó várakozás előzte meg ezen időszakot. Az est fővédnöke dr. Áder János köztársasági elnök, szerkesztője Pál István Szalonna, népzenész.

**Közreműködők:**

Bartina Néptánc Egyesület – Bartina Aprók

Urban Verbunk

Kárpátalja Néptáncegyüttes

Kolo zenekar

Pál Eszter, Guessous Majda Mária, Takács Éva, Agod Alíz, Szerencsés Martina

Kibédi Hagyományőrző Együttes

Kalotaszegi hagyományőrző zenészek

Vajdakamarási Hagyományőrző Néptánccsoport

Magyar Állami Népi Együttes tánckara és zenekara, művészeti vezető: Pál István Szalonna, valamint a Fölszállott a páva korábbi évadainak versenyzői

**FOLKLÓR FILMKLUB**

Időpont: 2019. december 12., 2020. január 9. és 23., 19:00 órától

Helyszín: Hagyományok Háza, Martin György Médiatár

2019-ben a Hagyományok Háza a Martin György Médiatárában útjára indított néprajzi dokumentumfilm-sorozat keretében dr. Martin György néptánc- és népzenekutató életműve mellett kiemelkedő és mértékadó népzenészekről és néptáncosokról valamint folklórgyűjtőkről és néprajzi eseményekről készült filmeket mutatnak be. A sorozatot különösen ajánlják a népzenével és néptánccal foglalkozó fiatalok, középiskolai és egyetemi hallgatók figyelmébe.

**NÉPMESE**

**Szőjük-fonjuk a mesét… - Mesék a karácsonyi asztal mellől**

Időpont: 2019. december 13., 18:00 órától

Helyszín: Hagyományok Háza, Gyerekjátszó műhely

Az adventi készülődés, a hosszú téli esték, a karácsonyt megelőző időszak remek alkalmat adott eleink számára a mesemondáshoz. Magyar népmesékből válogat és fűzi össze meséinek fonalát a két kiváló mesemondó: a bukovinai székely Fábián Éva és az immár békéscsabaivá lett, de székelyföldi születésű Soós Emőke. Évike és Emőke mesél hidegről, hóról, jászolról és fényről a Hagyományok Házában Luca éjszakáján.

**Ahol a madár se jár**

Mesemondó baráti kör felnőtteknek

Időpont: 2019. december 19., 18.30

Helyszín: Hagyományok Háza

A Hagyományok Háza mesemondó tanfolyamán végzett első hallgatók kezdeményezésére immár 10 éve létrehozott közösségi mesemondó alkalmat a Hagyományok Háza fogadta be. Így azóta havonta egy alkalommal a folyamatosan bővülő "beszélő közösség", a Meseszó Egyesület és a Hagyományok Háza közös mesemondó estet szervez. Azokat a régi közösségi alkalmakat szeretnék felidézni, ahol a falu jó szavú öregjei mesemondással szórakoztatták az összegyűlteket. Nyitva áll a kapu minden érdeklődő előtt, de szeretettel várják azokat is, akik nem csak hallgatni szeretnék a meséket, hanem maguk is bekapcsolódnának a mesemondásba.

**CSALÁDI ÉS GYEREKPROGRAMOK**

# Aprók tánca

# Gyermektáncház a Hagyományok Házában

Időpont: 2019. december 6., 13., január 10., 17., 24., 31., péntekenként, 17:00-18:30

Helyszín: Hagyományok Háza

A Hagyományok Háza gyermektáncházaiban hétről-hétre fogadják régi és új családokat, gyerekeket! Szeretettel várják azokat a játszani, táncolni, énekelni, kézműveskedni vágyó gyerekeket és szüleiket, akik szeretnének megismerkedni az évkörhöz tartozó ünnepeink és jeles napjaink szokásaival! Minden héten más hangszeren szól a talpalávaló: duda, tekerő, furulya, citera, hegedű, koboz, gardon.

**TANFOLYAMOK, KURZUSOK, KONFERENCIÁK**

**Karácsonyi fonódások – karácsonyi díszek készítése vesszőből**

Időpont: 2019. december 7., 9:00-15:00

Helyszín: Hagyományok Háza

A foglalkozáson, a  vesszőket egészen különleges technikával fonva-hajlítva készíthetnek az érdeklődők három karácsonyi dekorációt: karácsonyfát, csillagot és ajtódíszt vagy adventi koszorút, melyekre égősort lehet akasztani. A díszek friss, barna, visszamelegített vesszőből készülnek, amitől a tárgyak meleg, rusztikus hatást keltenek.

A 6 órás foglalkozáson való részvételhez előképzettség nem szükséges.

**A NYITOTT MŰHELY PROGRAMJAI**

**Légy te is őrangyal! – hímzett tolltartó készítő foglalkozás**

Időpont: 2019. december 7.

Helyszín: Magyar Népi Iparművészeti Múzeum

Az Nyitott Műhely ezzel a különleges foglalkozással az együtt töltött idő jelentőségére, az ajándékozásra és segítségnyújtás örömére hívja fel a figyelmet. A résztvevők két tolltartót készítenek: az egyik a készítőnél marad, a másik pedig hosszú útra indul egy kis üzenettel, és megkeresi azt, akinek a legnagyobb szüksége van a segítségre, lelki támogatásra, örömre, bátorításra. A programmal egy-egy kiválasztott gyermekotthon lakóit támogatják. A tolltartó hímzett mintáját csak félig készíti el az ajándékozó, az alkotást, mint egy „barátságkarkötőt”, az ajándékozott fél folytathatja (a tolltartóba hímzőfonal és tű is kerül).

**Ünnepelj velünk! – 5 éves a Nyitott Műhely**

Időpont: 2020. január 25.

Helyszín: Magyar Népi Iparművészeti Múzeum

Immár öt éve működik a Hagyományok Háza Nyitott Műhelye, amit napról napra olyan programokkal töltenek meg, melyek felüdítik a látogatók lelkét, megdolgoztatják a szellemét és ügyesítik a kezét. Január 25-án különböző mesterségeket próbálhatnak ki az érdeklődők, a mesterek segítségével.

**KIÁLLÍTÁSOK - TÁRLATVEZETÉSEK A HAGYOMÁNYOK HÁZÁBAN**

**Egy erdélyi műterem Szentendréről - Tárlatvezetés**

Paulovics László festőművész kiállítása

Tárlatvezetés időpontja: 2019. december 13., 15 órától

Kiállítás megtekinthető: 2019. december 20-ig

Helyszín: Hagyományok Háza, Kallós Zoltán kiállítótér

**Tradíció és reflexiók – A Magyar Állami Népi Együttes jelmezeinek tükrében**

***Jelmeztervezők: Furik Rita, Szűcs Edit***

Kiállításmegnyitó időpontja: 2020. január 25., 17 óra

Helyszín: Hagyományok Háza, Kallós Zoltán kiállítótér

Januárban a Magyar Állami Népi Együttes mindennapjainak és fellépéseinek kulisszái mögé tekinthetnek be az érdeklődők a jelmeztervezők, Szűcs Edit és Furik Rita munkáin keresztül. A kiállításban megjelennek majd eredeti viseletek, jelmezek fotókon és a valóságban. Betekinthetünk a jelmezek kialakulásának alkotói folyamatába, miképp válik színpadi kosztümmé, alakul kortárs öltözékké a népviselet ihlette forma. A viseletek bemutatása mellett installáció idézi meg az Együttes előadásainak különleges színpadi hangulatát.

**Gyetvai Zoltán fotókiállítása**

Időpont: 2019. október 26 – december 7.

Helyszín: Hagyományok Háza, Maácz László kiállítótér

Gyetvai Zoltán olyan archaikus fényképészeti eljárásokkal – ezüst kolloid technikával dolgozik, melyeket a tizenkilencedik század derekán használtak.

A hagyományos népi kultúrát tudatosan először középiskolásként, kamaszfejjel tapasztalta meg a felvidéki fotográfus. Barátaival rendszeresen járta a környék falvait, településeit. Sok helyen szinte családtagként fogadták őket. Ő maga így nyilatkozik: „A sors különleges kegye, hogy egy időben és térben lehettem velük, hallhattam éneküket, zenéjüket, történeteiket, láthattam táncaikat, gúnyájukat, mindennapi életüket, fényképezhettem és a mai napig fényképezhetem őket.”

Fotóin pásztornépek mindennapjait, cigány muzsikusokat, énekes asszonyokat, táncos és mulatós embereket, kint háló ridegeket és még sok különleges pillanatot örökít meg.

**KIÁLLÍTÁSOK A MAGYAR NÉPI IPARMŰVÉSZETI MÚZEUMBAN**

**XXIX. Kisjankó Bori Országos Hímzőpályázat és Kiállítás**

Időpont: 2019. november 29 – 2020. január 16.

Helyszín: Magyar Népi Iparművészeti Múzeum

A 2019-ben 29. alkalommal meghirdetett országos Kisjankó Bori hímzőpályázatra és Kiállításra rendkívül magas színvonalon érkeztek be pályamunkák a Kárpát-medence egész területéről. Mindez egyértelműem bizonyítja, hogy a legrégebbi múlttal rendelkező hímzőpályázat semmit sem veszített fényéből, sőt ellenkezőleg, az ezen a területen tevékenykedő tehetséges alkotóknak köszönhetően folyamatosan képes megújulni. Pályázni az elmúlt két évben született, saját tervezésű munkákkal lehetett, idén 114 tervező és több mint kétszáz kivitelező munkájaként 397 alkotást bírált el a zsűri. A minősített és díjazott munkákat november 29-től a Magyar Népi Iparművészeti Múzeumban láthatják az érdeklődők.

A kiállítást megnyitja: Berzeviczky Fehér Jánosné, közreműködik Fehér Viktor és Fehér Zsombor (Kerekesband).

Sajtókapcsolat – Hagyományok Háza

Adonyi Adrienn 0630/4875131

Gajó Dorottya 0630/1655716